
Értékek által vezetve avagy társadalmunk egy évszázada szavakkal és számokkal

Dolgozatunk célja a társadalom változásainak magyarázata, azaz változást előidéző erők feltárása annak érdekében, hogy következtetni tudjunk a jövő társadalmára.
A dolgozat hipotézise, hogy a társadalom értékek mint referenciapontok mentén mozog, az egyéni értékek megválasztása hatással van a társadalom uralkodó értékére, azonban az, hogy társadalom mely értékek követését teszi könnyebben elérhetővé, befolyásolja az egyének értékválasztását, azaz e folyamat holisztikus. Az egyes értékekből értékrendeket állíthatunk elő, így megállapítható, hogy a társadalom egy adott korban milyen értékekre fókuszál. Ilyenek például a gazdasági, politikai, vallási és más egyéb értékek.
Az első rész az elmélet leírását és más elméletekhez képest való meghatározását tartalmazza. Ilyenek például a neurolingvisztikai programozás alapelvei, és a posztmodern dekonstrukciója. A dolgozat második része – a múltbeli fókuszidőszak történeti összefoglalása – az elmélet verifikációjának, valamint gyenge jelek gyűjtésének céljából készült. A dolgozat utolsó harmada a jövőre vonatkozó előrejelzésünk ismertetése, mely következtetéseket a dolgozatban vázolt elmélet felhasználásával vontuk le.
Bár a dolgozat meglehetősen elméleti jellegű, más módon képes megvilágítani a gazdaságtörténet és más közgazdasági tudományterületek számára az eddig már megismert, valamint a jövőben kirajzolódni látszó folyamatokat.
A dolgozat azonban korántsem tekinthető lezárt, kész alkotásnak. A jövőben tovább kívánjuk fejleszteni mind az elméleti részt, mind a rá építhető módszertant; például hogy hogyan viszonyul az elmélet más megközelítésekhez; mindezt több irodalom, szempont és vélemény alapján, amit e konferenciától is remélünk.



